बीबीसी से बातचीत के दौरान अदिति राव से पूछा गया कि मर्डर की पहली हीरोइन मल्लिका शेरावत से जब उनकी तुलना की जाती है तो कैसा लगता है?जवाब में अदिति ने कहा "मेरी तुलना मल्लिका शेरावत से हो ही नहीं सकती क्योंकि भट्ट साब ने पहले से ही मेरी तुलना नूतन जी से करी है.मेरे ख़्याल से मल्लिका और मेरी तुलना किसी के ज़हन में है ही नहीं."अदिति कहती हैं, "नूतनजी से मेरी तुलना मेरे लिए बहुत बड़ी बात है क्योंकि उनका दर्जा,उनकी मासूमियत,उनका नमक,उनका अभिनय उसका कुछ भी अंश मेरे अंदर है तो ये मेरे लिए खुशी की बात है."मर्डर 3 के निर्माता महेश भट्ट के बारे में बात करते हुए अदिति ने कहा ,"भट्ट साब ने अर्थ जैसी कमाल की फिल्म बनाई.लेकिन भट्ट साब को लगता है कि अर्थ जैसी फिल्म जो रिश्तों पर आधारित थी उस वक्त के लिए सही थी,आज के टाइम के लिए मर्डर सही है.मैं उनकी बात से पूरी तरह सहमत हूं मर्डर 3 नए ज़माने की अर्थ है."अदिति के अनुसार फिल्म में अगर एक रिश्ते को दिखाना है तो वो सब कुछ करना पड़ता है जिससे वो रिश्ता समझ आ सके,उसके लिए अंतरंग सीन भी करने पड़ते हैं,उस वक्त आप गिल्ली डंडा नहीं खेल सकते. ऐसे में अगर आप दो फूलों को दिखा रहे हैं तो आप दर्शकों से झूठ बोल रहे हैं. सच का सामना कीजिए और जो है वो दिखाइए.गौरतलब है कि अदिति राव,अभिनेता आमिर खान की पत्नी किरण राव की ममेरी बहन हैं.तो क्या अदिति को अपने करियर में किरण से किसी तरह की मदद मिली है?अदिति का जवाब था, "बिल्कुल नहीं,मैंने ना ही किरण से कभी मदद मांगी है ना ही किरण ने दी है. वो जब भी मुझसे मिलती है तो एक बड़ी बहन की तरह मिलती है.हमारे बीच निजी रिश्ता है,प्रोफेशनल कुछ भी नहीं."अदिति की फिल्म मर्डर थ्री 15 फरवरी को रिलीज़ होगी.